钦定古今图书集成/理学汇编/经籍典/第139卷 > 《汉韩婴诗外传三》 > 《时迈》
## 钦定古今图书集成/理学汇编/经籍典/第139卷 > 《汉韩婴诗外传三》 > 《时迈》

晋平公使范昭观齐国之政，景公锡之宴，晏子在前，
范昭趋曰：“愿君之倅樽以为寿。”景公顾左右曰：“酌寡
人樽，献之客。”晏子对曰：“彻去樽。”范昭不说，起舞，顾太
师曰：“子为我奏《成周》之乐，愿舞。”太师对曰：“盲臣不习。”
范昭起出门。景公谓晏子曰：“夫晋，天下大国也，使范
昭来观齐国之政，今子怒大国之使者，将奈何？”晏子
曰：“范昭之为人也，非陋而不知礼也。是欲试吾君，婴
故不从。”于是景公召太师而问之曰：“范昭使子奏成
周之乐，何故不调？”对如晏子。于是范昭归报平公曰：
“齐未可并也。吾试其君，晏子知之；吾犯其乐，太师知
之。”孔子闻之曰：“善乎晏子！不出俎豆之间，折冲千里。
《诗》曰：实右序有周，薄言震之，莫不震”叠。